钦定古今图书集成/明伦汇编/氏族典/第598卷 > 《郑樵通志》 > 宇文孝伯
## 钦定古今图书集成/明伦汇编/氏族典/第598卷 > 《郑樵通志》 > 宇文孝伯

按《周书宇文孝伯传》：“孝伯，字胡三，吏部安化公深之
子也。其生与高祖同日，太祖甚爱之，养于第内。及长，
又与高祖同学。武成元年，拜宗师上士，时年十六。孝
伯性沉正，謇谔好直言。天和元年，迁小宗师，领右侍
仪，同朝之机务皆得预焉。孝伯亦竭心尽力，无所回
避。至于时政得失及外间细事，皆以奏闻。及诛晋公”
护，唯孝伯及王轨、宇文神举等颇得参预。护诛，授开
府仪同三司，历东宫左宫正。建德之后，皇太子稍长，
既无令德，唯昵近小人。孝伯请妙选正人为其师友。
宣帝即位，授小冢宰。帝忌齐王宪，欲除之。孝伯叩头
曰：“先帝遗诏，不许滥诛骨肉。齐王，陛下之叔父，戚近
功高，若妄加刑戮，则臣为不忠之臣，陛下为不孝之
子也。”帝不怿，因渐疏之。帝荒淫日甚，孝伯又频切谏，
皆不见从。由是益疏斥之。乃托以齐王之事诮之，赐
死于家，时年三十六。及隋文帝践极，以孝伯及王轨
忠而获罪，并令收葬，复其官爵。子歆嗣。